Марко Ганчев
Поети бедни, пишещи при диктатури

chitanka.info

Поети бедни, пишещи при диктатури —

испански, парагвайски или от Хаити,

властта защо намордник иска да ви тури?

С какво ли сте успели да я застрашите?

Поезията ви чета. Не е призивна,

а с много скептицизъм пълна е, че даже

и който е настроен за борба активна,

след нейното прочитане ще се откаже.

Съвсем не сте рушители, а само шепа

наивници, които своите души

не давате на диктатурата свирепа

или префинена, за да ги разруши.

И само за това ви гонят. За ония

насилници изглежда важен е въпросът.

Разбират те добре поне от тирания

и няма току-тъй без цел да я прахосат.

Усетили са, че не е напълно жалко

в духовен смисъл времето ни, слава Богу:

поезията я поглеждат хора малко,

но към поетите, напротив, гледат много…

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.